Klubbleder i TV 2: – En dramatisk dag
– Vi føler egentlig at vi ikke har noen å miste, sier TV2s klubbleder Margrethe Håland Solheim etter allmøtet i kanalen. – Det har vært en dramatisk dag, det har jo det. Det har vært utfordrende at vi skulle kutte 400 millioner og gjøre det på en måte hvor vi kunne skjerme de ansatte i størst mulig grad. Det er dét vi har jobbet for, sier Margrethe Håland Solheim til VG. Hun representerer TV 2s journalister som er fagorganisert i Norsk Journalistlag (NJ). Torsdag formiddag var TV 2-ansatte samlet for å høre ledelsen presentere kostnadskuttene på 400 millioner kroner. Fagbladet for de organiserte i Norsk Journalistlag (NJ) – Journalisten – har sett nærmere på sluttpakketilbudet til de ansatte i TV 2. Dette kom frem i pressemeldingen fra TV 2 torsdag ettermiddag: Dette betyr også kutt i det som skal være TV 2s flaggskip, nyhetsavdelingen.  – Det er som alt annet i dag, det er jo ganske dramatisk rett og slett. Og vi opplever at vi ikke har veldig mye ekstra folk. Vi føler egentlig ikke at vi har noen å miste, sier Håland Solheim, og fortsetter: – Vi har jo vært igjennom en stor nedbemanning i 2016–17 og har på en måte ikke oppbemannet ordentlig etter det igjen. Vi er ikke altfor mange i utgangspunktet nå, sier hun. VG er kjent med at stemningen blant TV 2-ansatte har vært svært spent de siste dagene. Mange var både lei seg og redde for jobben sin før allmøtet torsdag. – Der hvor jeg satt, i hvert fall med min redaksjon, så er det klart at folk bryr seg om det som blir lagt frem. Man merker at folk reagerer litt underveis, for det er jo en del ganske store endringer i hvordan ting skal være, sier Margrethe Håland Solheim. TV 2s utenrikskorrespondent i Brussel, Elin Sørsdahl, har ifølge Nettavisen takket ja til å gå av med gavepensjon etter «lang betenkningstid».  – Dette er mitt bidrag for at de yngre kommer inn bransjen, sier Sørsdahl til avisen.  Ett av spenningsmomentene på underholdningssiden av TV 2 var om kostnadskuttene også ville ramme populære programmer som «Skal vi danse». Programredaktør Trygve Rønningen har selvfølgelig fått med seg spekulasjonene de siste dagene etter sist helgs finale, der Alexandra Joner gikk seirende ut. – La det være sagt med én gang; om det blir en runde til med «Skal vi danse» eller ikke, har ingenting med disse kostnadskuttene å gjøre. Nå skal vi evaluere årets utgave et par måneders tid, og en avgjørelse på dette vil ikke bli tatt før på vårparten, sier Rønningen til VG. Han sier at de nå vil gjøre endringer som har minst mulig å si for TV-seerne. – Vi beholder de store dragerne, de verner vi om rett og slett fordi vi ikke vil at dette skal gå ut over seerne. Når vi legger frem neste TV 2-sesong, vil den være forholdsvis lik den foregående, sier han. Det er allerede klart at programmene «Norske tilstander» og «Ærlig talt» vil forsvinne fra TV2s flater. Trygve Rønningen sier de vil se på å ta vekk mindre titler også på underholdningssiden, men også slanke katalogen de har gjennom sitt internasjonale samarbeid. – Da snakker vi om å rendyrke kvalitet til en lavere kostnad gjennom noe annerledes avtaler med våre internasjonale samarbeidspartnere.
TV 2 skal kutte 400 millioner kroner og må gjennomføre store kostnadskutt. Mellom 45 og 50 ansatte må slutte, og TV 2 vil ha 120 færre årsverk totalt. Alle avdelinger, inkludert nyhetsavdelingen, må bidra med kutt. TV 2 ønsker å minimere endringene for TV-seerne og beholde store programmer. Populære programmer som «Skal vi danse» påvirkes foreløpig ikke av kuttene.